বোর্ড চেয়েছিল ১৩। পেল মাত্র এক। শেষমেশ মাত্র একটি দৃশ্য বাদ দিয়েই মুক্তি পাবে বিতর্কিত ছবি ‘উড়তা পঞ্জাব’। বম্বে হাইকোর্ট সোমবার রায় দিয়ে জানিয়েছে, টমি সিংহ ওরফে শাহিদ কপূরের মূত্রত্যাগের দৃশ্যটি বাদ দিতে হবে ছবি থেকে। এছাড়া, ছবি মুক্তির জন্য আর কোনও কাটছাঁটের প্রয়োজন নেই। সঙ্গে ‘সেন্ট্রাল বোর্ড অফ ফিল্ম সার্টিফিকেশনে’র (সিবিএফসি) উদ্দেশে আদালতের মন্তব্য, ‘‘ঠাকুমার মতো আচরণ না করে নিজেদের কাজে সময়মতো বদল আনা প্রয়োজন। শিল্প নিয়ে অতিরিক্ত স্পর্শকাতর না হওয়াই ভাল।’’ আগামী ৪৮ ঘণ্টার মধ্যে ছবিটিকে ‘এ’ সার্টিফিকেট দেওয়ারও নির্দেশ দেওয়া হয়েছে বোর্ডকে। 
‘উড়তা পঞ্জাব’ ছবিটিতে প্রথমে ৮৯ এবং পরে ১৩টি ‘কাট’এর প্রস্তাব দিয়েছিলেন বোর্ডের চেয়ারম্যান পহলাজ নিহালনি। সেই প্রস্তাবকে চ্যালেঞ্জ করে বম্বে হাইকোর্টে মামলা করেছিলেন ছবির অন্যতম প্রযোজক অনুরাগ কাশ্যপ। রায় বেরনোর পর ‘এবেলা’র তরফে নিহালনির সঙ্গে যোগাযোগ করার চেষ্টা হলে তাঁর দফতর থেকে জানানো হয়, তিনি এদিন সেখানে যাননি।  
গত শুক্রবারই বম্বে হাইকোর্টের দুই বিচারপতি এস সি ধর্মাধিকারী এবং শালিনী পানসালকার-জোশীর বেঞ্চ জানিয়েছিল, ‘সেন্ট্রাল বোর্ড অফ ফিল্ম সার্টিফিকেশনে’র কাজ ছবিকে সার্টিফিকেট দেওয়া, সেন্সর করা নয়। সেই সূত্র ধরেই এদিন বিচারপতিরা জানিয়েছেন, ছবির নাম থেকে ‘পঞ্জাব’ বাদ দেওয়ার কোনও প্রয়োজন নেই। সাইনবোর্ড সরানোরও প্রয়োজন নেই। আদালতের মতে, সিনেমাটোগ্রাফ আইন অনুযায়ী, ‘সিবিএফসি’র নামের মধ্যেই কোথাও ‘সেন্সর’ শব্দটি নেই। তাই বোর্ডের ‘সেন্সর’ করার কোনও অধিকার নেই। দ্বিতীয়ত, ছবি দেখে মনে হয়নি যে, সেখানে পঞ্জাবকে খারাপভাবে দেখানো হয়েছে। দেশের সার্বভৌমত্ব ক্ষুণ্ণ হয়, এরকম কিছুও ছবিতে নেই। তৃতীয়ত, শিল্পের স্বাধীনতা খর্ব করা কখনও উচিত নয়। ছবিতে কী থাকবে, তা ঠিক করার অধিকার একমাত্র নির্মাতাদেরই রয়েছে। এখনকার পরিচালকেরা যথেষ্ট স্পষ্ট বক্তব্য নিয়েই ছবি তৈরি করেন। তাই অযথা তাঁদের সঙ্গে কঠোর আচরণ করা উচিত নয়। চতুর্থত, যদি কখনও কোনও ছবিতে কিছু কাটছাঁট করতেও হয়, তবে তা যেন ভারতীয় সংবিধানের সঙ্গে সঙ্গতি রেখে, বাক্‌স্বাধীনতা এবং শিল্পের স্বাধীনতার অধিকার খর্ব না করেই করা হয়। 
তবে ‘উড়তা পঞ্জাব’ ছবির আগে যে বিধিসম্মত সতর্কীকরণ দেওয়া হবে, তাতে সামান্য বদল আনার কথা বলেছে বম্বে হাইকোর্ট। ছবির নির্মাতাদের তরফে প্রথমে যে বিধিসম্মত সতর্কীকরণ তৈরি করা হয়েছিল, তাতে পাকিস্তান সম্পর্কে কয়েকটি শব্দ ছিল। এদিন আদালত জানিয়েছে, পাকিস্তান প্রসঙ্গ সেখান থেকে বাদ দিতে হবে। ফলে এবার যে বিষয়গুলো সতর্কীকরণে থাকবে, সেগুলো হল—
১. এই ছবি মাদক পাচার এবং সেবনকে সমর্থন করে না। 
২. কোনও রাজ্যকে ‘ছোট’ করার জন্য ছবিটি তৈরি করা হয়নি। 
৩. ছবিটি জাতপাতের বিভেদকে সমর্থন করে না। 
এদিনের রায়ের পর অনুরাগের টুইট, ‘আমি বিশ্বাস করি’। পরে তিনি লেখেন, ‘সম্মাননীয় বিচারপতিকে ধন্যবাদ। বিশ্বাস রাখা এবং পাশে থাকার জন্য আপনাদের সকলকে ধন্যবাদ। এবার কাজে ফেরার সময়। পর পর দু’টি 
ছবির মুক্তি’।
ছবির পরিচালক অভিষেক চৌবে রায় বেরনোর পর বলেন, ‘‘প্রযোজক এবং আইনজীবীদের পরিশ্রমেরই ফল। তাঁদের সাহসকে আমি সম্মান করি। এবার আমরা ১৭ জুন ছবির মুক্তির জন্য প্রস্তুতি শুরু করতে পারব।’’ 
রায়ের পর ছবির অভিনেতা শাহিদ কপূরের টুইট, ‘ঐতিহাসিক সিদ্ধান্ত। ‘উড়তা পঞ্জাব’ এবার উড়বে। সঙ্গে স্বাধীনতা এবং মতপ্রকাশের অধিকারও’। টুইট করেছেন ছবির অন্যতম অভিনেত্রী আলিয়া ভট্টও। তিনি লিখেছেন, ‘শেষ পর্যন্ত ‘উড়তা পঞ্জাব’ উড়তে পারবে। বিচারবিভাগ, ইন্ডাস্ট্রি, সংবাদমাধ্যম এবং আপনাদের সকলকে ধন্যবাদ’। পরিচালক কর্ণ জোহর এবং মধুর ভাণ্ডারকরও রায়কে স্বাগত জানিয়েছেন। শ্যাম বেনেগল বলেছেন, ‘‘খুবই পরিণত সিদ্ধান্ত।’’
বম্বে হাইকোর্টের রায়ের পর সিবিএফসি’র চেয়ারম্যান অনুরাগ শ্রীবাস্তব সংবাদসংস্থা পিটিআই’কে বলেন, ‘‘আদালতের রায় মেনে নিচ্ছি। আমরা নির্দেশিকা মেনেই কাজ করি। কঠিন পরিস্থিতিতে কাজ করতে হয়। তবু যে কোনও ছবির ক্ষেত্রে সৎ থাকার চেষ্টা করি।’’

 
বিতর্কে বাংলা ছবি
আঞ্চলিক ছবি বলে বিতর্ক কম, এমন ভাবার কোনও কারণ নেই। বাঙালিরা নিজেদের যতই উদার, সংস্কৃতিমনস্ক বলে থাকুন না কেন, এখানে ‘উড়তা পঞ্জাব’ তৈরি হলে একই পরিণতি হতো! যৌনদৃশ্য থেকে ন্যুডিটি— সেন্সরের রক্তচক্ষু বাংলাতেও কম নেই। কিছু ক্ষেত্রে অভিযোগগুলো হাস্যকর মনে হলেও সেন্সরের মাথাদের কাছে সেগুলো নৈতিকতার পরাকাষ্ঠা! 
সাম্প্রতিক অতীতে মৈনাক ভৌমিকের ‘আমি আর আমার গার্লফ্রেন্ডস’ ছবিটি ঘিরে সেন্সরের সঙ্গে পরিচালক-প্রযোজকের বিতর্ক তৈরি হয়েছিল। ছবিতে মেয়েদের সিগারেট খাওয়া, গালিগালাজ করা নিয়ে আপত্তি ছিল সেন্সরের। পরিচালকের যুক্তি ছিল, পুরুষদের হাতে সিগারেট থাকলে বা অশ্লীল শব্দ বললে দোষ নেই। সমস্যাটা শুধু মহিলাদের ক্ষেত্রেই! মৈনাক রাজি ছিলেন ‘এ’ সার্টিফিকেটে। কিন্তু সেক্ষেত্রেও সেন্সরের আপত্তি ছিল। শেষমেশ যদিও ছবিটি ‘এ’ সার্টিফিকেটেই মুক্তি পায়। ‘উড়তা পঞ্জাব’এ প্রস্রাবের দৃশ্য বাদ দিতে বলেছে বম্বে হাইকোর্ট। রাজ চক্রবর্তীর ‘প্রলয়’এর ক্ষেত্রেও এমনই একটি ‘কাট’ দাবি করেছিল সেন্সর বোর্ড। সেই দৃশ্য বাদও দেওয়া হয়।
অরিন্দম শীলের ‘হর হর ব্যোমকেশ’কে ‘ইউ/এ’ পাওয়ার জন্য কিছু দৃশ্য বাদ দিতে হয়েছিল। সেন্সরের আপত্তি ছিল একটা যৌনদৃশ্য নিয়ে। যদিও অরিন্দম জানালেন, সেই দৃশ্য নান্দনিকভাবেই শ্যুট করা হয়েছিল। বাদ দেওয়াটা অযৌক্তিক। 
একদম হালফিলের উদাহরণ দিতে গেলে পরিচালক প্রতীম ডি. গুপ্তের ‘সাহেব বিবি গোলাম’এর কথা বলতে হয়। পরিচালকের মতে, তাঁর ছবির বিতর্ক ‘উড়তা পঞ্জাব’এর চেয়ে কোনও অংশে কম নয়। ‘সাহেব বিবি গোলাম’ মুক্তি পাওয়ার কথা ছিল জানুয়ারি মাসে। সেন্সরের ডামাডোলে ছবি অগস্টে মুক্তি পেতে চলেছে! ‘‘গত ডিসেম্বরে ছবি সেন্সরে পাঠিয়েছিলাম। কিন্তু সেদিন নিয়মমতো দু’জন মহিলা সদস্য উপস্থিত ছিলেন না। তাই আবার স্ক্রিনিং হয়। সেখানে ছবিতে স্বস্তিকা মুখোপাধ্যায়ের চরিত্রটা কমিটির কয়েকজনের কাছে ‘ডিগ্রেডিং’ মনে হয়। তাঁরা ছবিটিকে সার্টিফিকেট দিতেই রাজি ছিলেন না! অগত্যা ছবি যায় রিভাইজিং কমিটির কাছে। যার চেয়ারম্যান জর্জ বেকার। সেখানে আবার অন্য একটা বিষয় নিয়ে আপত্তি তোলা হয়। একটি ধর্ষণের দৃশ্য নিয়ে আপত্তি ওঠে। আগের বিতর্ক নিয়ে রিভাইজিং কমিটি কোনও উচ্চবাচ্য করেনি,’’ বললেন প্রতীম। এখানে কোনও রকম মীমাংসা না হওয়ায় তিনি দিল্লিতে ফিল্ম সার্টিফিকেশন অ্যাপিলেট ট্রাইব্যুনালের (এফক্যাট) কাছে যান। 
যে সব ছবি আঞ্চলিক সার্টিফিকেশন বোর্ডে ছাড়পত্র পায় না, তারা চাইলে এফক্যাট’এর কাছে যেতে পারে। প্রতীমের কথায়, ‘‘এফক্যাট আমার ছবিতে আপত্তিজনক কিছু পায়নি। তারা আমাকে ধর্ষণের দৃশ্যটা একটু ছোট করতে বলে। এবং পাঁচ-ছ’টা জায়গায় মিউট করতে বলে। এফক্যাট’এর বিচারের পর কলকাতায় সেন্সর বোর্ডের আর কিছু বলার অধিকার নেই। কিন্তু এই গোটা বিষয়টার জন্য ছবির রিলিজ আট মাস পিছিয়ে গেল! এর চেয়ে বড় হেনস্থা আর কী হতে পারে!’’ 
পশ্চিমবঙ্গের সেন্সর বোর্ড বিহার এবং উত্তর-পূর্ব ভারতের ছবিগুলোর ক্ষেত্রেও সার্টিফিকেট দিয়ে থাকে। রাজ্যের বোর্ডে প্রায় 
৪০ জন সদস্য রয়েছেন। কিন্তু নিয়মিত ছবি দেখে থাকেন গোটা ১৫ সদস্য। অধিকাংই শিলিগুড়ি, জলপাইগুড়ি বা অন্যান্য জেলায় থাকেন। নিয়মিত কলকাতায় এসে ছবি দেখাও তাঁদের পক্ষে সম্ভব হয় না। অতএব, গোটা কয়েক লোকই ঘুরিয়ে-ফিরিয়ে সব ছবি দেখেন। এবং সেখানেই একটা ক্ষমতার কেন্দ্রীকরণ তৈরি হয়।
 
সেন্সর বোর্ড কী?

কেন্দ্রীয় তথ্য ও সম্প্রচার মন্ত্রকের একটি বিধিবদ্ধ সংস্থা হল সেন্ট্রাল বোর্ড অফ ফিল্ম সার্টিফিকেশন। যার শুরুটা হয়েছিল ১৯৫২ সালে, ‘সিনেমাটোগ্রাফ অ্যাক্ট’এর সংস্থানে।
জনসমক্ষে (পাবলিক) দেখানোর জন্য যে কোনও ভারতীয় ছবিকে সেন্সর বোর্ডের কাছ থেকে সার্টিফিকেট নিতেই হয়।
কেন্দ্রীয় সরকারের নিযুক্তিতে একজন চেয়ারম্যান এবং অন্য নন-অফিশিয়াল সদস্যদের নিয়োগ করা হয় বোর্ড গঠনের জন্য। সেন্সর বোর্ডের হেডকোয়ার্টার মুম্বইয়ে। আঞ্চলিক দফতরগুলো রয়েছে দেশের ৯টি শহরে— মুম্বই, কলকাতা, চেন্নাই, বেঙ্গালুরু, তিরুঅনন্তপুরম, হায়দরাবাদ, দিল্লি, কটক এবং গুয়াহাটি। 
আঞ্চলিক দফতরগুলোয় প্যানেল গঠন করা হয় ফিল্ম প্রদর্শন এবং রিভিউয়ের জন্য। প্যানেলের সদস্যদেরও মনোনীত করা হয় সমাজের বিভিন্ন ক্ষেত্র থেকে। কেন্দ্রীয় সরকারই মনোনয়ন করেন। দু’বছরের জন্য সদস্যদের নিয়োগ করা হয়। যেখানে শিক্ষক, আইনজীবী, চিকিৎসক, সমাজকর্মী, জেলার প্রতিনিধিরাও থাকেন। 
এই মুহূর্তে চারটে বিভাগে সার্টিফিকেট দেওয়া হয়। ইউ— ছবি দেখার ক্ষেত্রে কোনও রকম বাধানিষেধ না থাকা। ইউ/এ— এমনিতে ছবি দেখতে বাধা নেই, তবে অপ্রাপ্তবয়স্কদের ক্ষেত্রে 
বাবা-মায়ের পরামর্শ জরুরি। 
এ— শুধুই প্রাপ্তবয়স্কদের জন্য। 
এস— স্পেশ্যাল সার্টিফিকেট, অর্থাৎ বিশেষ গোষ্ঠীর অন্তর্ভুক্ত দর্শকই দেখতে পাবেন ছবিটি।
ছবিতে কোনও দৃশ্য বা গান বা সংলাপ কেটে দেওয়ার ক্ষেত্রে হিংসা, দেশের প্রতি অবমাননা, ভাবাবেগে আঘাত করা এবং ভাবমূর্তি নষ্ট করার বিষয়গুলোই মানদণ্ড। বাচ্চাদের উপর হিংস্রতা, পয়েন্ট ব্ল্যাঙ্ক রেঞ্জে কাউকে গুলি করা আর শরীরে ড্রাগ ইনজেক্ট করার দৃশ্য দেখানো যায় না। 
তবে সরকার বদলানোর সঙ্গে সঙ্গে কয়েকটা নিয়ম বদলাতে থাকে। জুড়ে যায় কিছু অলিখিত নিয়মও। যেমন পহলাজ নিহালনি সেন্সর বোর্ডের চেয়ারম্যান নিয়োগ হওয়ার পর একটি তালিকা বানিয়েছিলেন— কী কী শব্দ ব্যবহার করা যাবে না! সরকার বদলে গেলে সেন্সর বোর্ডের সদস্যরাও বদলে যান। রাজনৈতিক মতাদর্শের কথা মাথায় রেখেই বেশিরভাগ সদস্যের মনোনয়ন হয়।
কোনও ছবি সংশ্লিষ্ট অঞ্চলের বোর্ডের বদলে অন্য রাজ্যের সেন্সর বোর্ডের থেকেও সার্টিফিকেট নিয়ে আসতে পারে।